ธปท.ยันไม่พบก๊วนแครีเทรดเก็งกำไรเงิน
ธปท.ชี้เงินทุนเคลื่อนย้ายเข้าออกช่วงนี้ค่อนข้างสมดุล ไม่พบแครีเทรดเงินเยน
11 ส.ค. 2554

ธปท.ชี้เงินทุนเคลื่อนย้ายเข้าออกช่วงนี้ค่อนข้างสมดุล ไม่พบแครีเทรดเงินเยน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เงินทุนเคลื่อนย้ายไหลเข้าออกก็ยังปกติ ไม่มีอะไรพิเศษ และค่าเงินบาทที่ขึ้นๆ ลงๆ ยังไม่มีอะไรผันผวน เงินบาทเคลื่อนไหวแข็งค่าหรืออ่อนค่าประมาณ 20 สตางค์ต่อวัน ถือว่าไม่น่าเป็นห่วง
ด้านนางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธปท. กล่าวว่า สำหรับเรื่องการกู้ยืมเงินเยนในอัตราดอกเบี้ยต่ำไหลเข้ามาหาผลตอบแทนที่สูง (แครีเทรด) เงินเยนนั้น ธปท.ยังไม่เห็นสัญญาณ เพราะถึงแม้ดอกเบี้ยของไทยจะสูงกว่าญี่ปุ่น สหรัฐ ยุโรป และมีแนวโน้มสูงขึ้นเพื่อดูแลเงินเฟ้อ แต่ค่าเงินเยนยังผันผวน นักลงทุนคงไม่เลือกที่จะทำแครีเทรดในภาวะอย่างนี้ เพราะถ้าค่าเงินเยนผันผวน มันไม่น่าจะคุ้ม ส่วนต่างอัตราแลกเปลี่ยน น่าจะหายไปมาก และเท่าที่ดูเงินเยนก็ยังไม่มีการเคลื่อนย้ายที่ผิดปกติ
นางผ่องเพ็ญ กล่าวด้วยว่า เงินทุนที่ไหลเข้ามาลงทุนในตลาดหุ้นและตลาดตราสารหนี้พันธบัตรก็ยังมีเรื่อยๆ เห็นได้จากตลาดหุ้นช่วงนี้เป็นบวก และตลาดพันธบัตรนักลงทุน ต่างชาติก็ยังซื้อสุทธิ
“แต่เท่าที่ดู ยังไม่ได้มีเงินใหม่จำนวนมากเข้ามาซื้อพันธบัตรเพิ่มเหมือนปีที่ผ่านมา แต่การลงทุนในตลาดตราสารหนี้นักลงทุนต่างชาติยังซื้อสุทธิเป็นบวกมาอย่างต่อเนื่อง แต่เป็นการซื้อเพื่อต่ออายุสัญญาเมื่อครบกำหนดชำระคืนเท่านั้น”
ทั้งนี้ การไหลข้าวของเงินทุนในช่วงสั้นๆยังไม่น่าจะเกิดขึ้น เนื่องจากช่วงนี้นักลงทุนยังรอดูทิศทางดอกเบี้ยในยุโรป ที่มีแนวโน้มจะปรับขึ้น และรอดูการฟื้นตัวของเศรษฐกิจในหลายภาคส่วนที่มีแนวโน้มดีขึ้นต่อเนื่อง